Betogers ontwrig N1-verkeer; polisie steeds op toneelPolisiebeamptes is steeds op die toneel op die N1 by Samrand in Centurion waar betogers Maandagoggend verkeer erg ontwrig het deur die snelweg in albei rigtings af te sper. Kapt. Doniah Mothutsane, woordvoerder van die polisie, het gesê die betogers is nie meer op die toneel nie en die verkeer vloei weer, maar polisiebeamptes bly op die toneel om die situasie te monitor. “Volgens inligting is die betoging uitgevoer deur Shoprite-werknemers wat ongelukkig is oor hul werksomstandighede,” het Mothutsane gesê. Sy het gesê niemand is in hegtenis geneem nie en geen sake is by die polisie aanhangig gemaak nie. Daar is ook geen beserings tydens die betoging aangemeld nie. Hoofsupt. Wayne Minnaar, woordvoerder van die Johannesburgse Metropolisie (JMPD), het aan Maroela Media gesê verkeer is erg deur die betogers ontwrig. “Hulle het omstreeks 08:00 die hele snelweg afgesper en verkeer het heeltemal tot stilstand gekom. Ons kon daarin slaag om die betoging te beperk tot die linkerbaan van die snelweg en die verkeer kon weer begin beweeg voordat die betogers later heeltemal uiteengejaag is.” Maroela Media verneem die betoging is deur lede van die National Transport Movement (NTM) uitgevoer wat by Shoprite werksaam is. ŉ Woordvoerder van die NTM kon egter nie onmiddellik vir kommentaar bereik word nie. Maroela Media het vroeër berig die NTM het einde verlede maand gedreig dat hul lede in samewerking met die EFF alle winkels van Shoprite, Checkers, U-save en Hungry Lion tot ŉ algehele stilstand sal dwing oor ŉ loongeskil. Werkers het ŉ minimum basiese salaris van R12 500 vir pakhuiswerkers en R15 000 vir bestuurders, asook ŉ dertiende tjek, mediese fonds en voorsorgfonds geëis. Talle motoriste het hulle Maandag tot sosiale media gewend om hul frustrasie te kenne te gee met sommige wat beweer het hulle was tot 45 minute op die snelweg gestrand voordat verkeer herlei is.